**17/2019.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2019. augusztus 14-i rendkívüli, nyílt üléséről*

*Tfik-ban rögzítve: 2019. augusztus*

**Mellékletek:**

1.)Meghívó

2.) Jelenléti ívek

3.) Helyi lakáscélú támogatás elbírálásához pótelőirányzat biztosítása

4.) Tűzoltó autó használatba adása

Üllés Nagyközségi Önkormányzat Képviselő-testületének

2019. augusztus 14-i rendkívüli, nyílt ülésén meghozott

**H A T Á R O Z A T O K**

**132/2019.(VIII.14.)önkormányzati határozat** 4.o.

**Tárgy:** A Képviselőtestület 2019. augusztus 14-i rendkívüli, nyílt ülésének napirendi pontjai

**133/2019. (VIII. 14.) önkormányzati határozat** 5.o.

**Tárgy**: Helyi lakáscélú támogatás elbírálásához pótelőirányzat biztosítása

**134/2019. (VIII.14.)önkormányzati határozat**  7.o.

**Tárgy:** Tűzoltó autó használatba adása

**135/2019. (VIII.14.)önkormányzati határozat**  7.o.

**Tárgy:** Zárt ülés elrendelése

**Jegyzőkönyv**

Készült: az Üllés Nagyközségi Önkormányzat Képviselőtestületének 2019. augusztus 14-i rendkívüli, nyílt ülésén.

Helye: Polgármesteri Hivatal, Tárgyaló

A képviselőtestület tagjai közül jelen vannak: Nagy Attila Gyula polgármester, Juhász Attila alpolgármester, Dudás János, Fodorné Bodrogi Judit és Jász Péter képviselők

Távollévő képviselők: Barna Dániel és Dr. Faragó-Mészáros Judit

Tanácskozási joggal meghívottak közül jelen van:

Dr. Borbás Zsuzsanna jegyző, Marótiné Hunyadvári Zita Csigabiga Óvoda és Bölcsőde vezetője

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit. Köszöni, hogy el tudtak jönni. Augusztusban lesz még egy rendkívüli ülés, amelyen a Helyi Választási Bizottság tagjait kell megválasztaniuk.

A Jelenléti ív alapján megállapítja, hogy a Képviselőtestület 7 tagjából 5 fő jelen van, így az ülést határozatképesnek nyilvánítja és azt megnyitja.

Javasolja a napirendek meghívó szerinti megtárgyalását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**132/2019.(VIII.14.)önkormányzati határozat**

**Tárgy:** A Képviselőtestület 2019. augusztus 14-i rendkívüli, nyílt ülésének napirendi pontjai

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2019. augusztus 14-i rendkívüli, nyílt ülésének napirendi pontjait az alábbiak szerint határozza meg:

**1.) Helyi lakáscélú támogatás elbírálásához pótelőirányzat biztosítása**

Előadó: Nagy Attila Gyula polgármester

**2.) Tűzoltó autó használatba adása**

Előadó: Nagy Attila Gyula polgármester

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**1.)Napirend**

**Helyi lakáscélú támogatás elbírálásához pótelőirányzat biztosítása**

Előadó: Nagy Attila Gyula polgármester

*(az előterjesztés a jegyzőkönyv 3. számú melléklete)*

Nagy Attila Gyula polgármester: mindenki megkapta az előterjesztést. Az előző testületi ülésen szó volt róla, hogy elfogyott a pénzügyi keret. Korábban nem nyitottak meg újabb forrásokat, mert a féléves pénzügyi zárás mutatóit várták. Úgy tűnik tudnak átcsoportosítani pénzt, mivel időközben többletforrásokat kaptak. Van igény a támogatásra, már több kérelem is „befutott”. A határozati javaslatban szereplő összegből – a maximális támogatási összeggel számolva – 3 igény teljesíthető. Esetlegesen még további források átcsoportosításáról - a közelgő önkormányzati választások miatt – már nem döntene – az arról való döntés az új testület feladata lenne.

Dr. Borbás Zsuzsanna jegyző: megnézték a költségvetési lehetőségeket, az előterjesztésben szereplő átcsoportosítás biztosítható.

Nagy Attila Gyula polgármester: a támogatottak rendben fizetik a törlesztőrészleteket.

Dr. Borbás Zsuzsanna jegyző: igen, de annak bevételi oldala a költségvetésbe már betervezésre került.

Dudás János PÜB elnök: az átcsoportosítás nyilván a következő költségvetési rendeletmódosításban meg fog majd jelenni. A határozati döntés csak felhatalmazás a rendeleten való átvezetésre. A döntés szükségességét nem vitatja, azt támogatja.

Nagy Attila Gyula polgármester: kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**133/2019. (VIII. 14.) önkormányzati határozat**

**Tárgy**: Helyi lakáscélú támogatás elbírálásához pótelőirányzat biztosítása

**H A T Á R O Z A T**

1. Üllés Nagyközség Képviselő-testülete a helyi lakáscélú támogatások biztosítására 3.600.000.- Ft pótelőirányzatot biztosít az önkormányzat költségvetés Tartaléka terhére úgy, hogy - ebből a „Felhalmozási célú visszatérítendő támogatások, kölcsönök nyújtása államháztartáson kívülre” előirányzatcsoportra 3.000.000.-Ft, „Lakástámogatás” előirányzat csoportra 600.000.-Ft kerül a költségvetési rendeleten átvezetésre.
2. Üllés Nagyközségi Önkormányzat Képviselő-testülete felkéri Dr. Borbás Zsuzsanna jegyzőt, hogy a módosítást a 2019. évi önkormányzati költségvetési rendeletben vezesse át.

**Határidő:** 2019. szeptember 11.

**Felelős:** Fáncsik Judit pénzügyi-gazdálkodási csoportvezető

Erről jegyzőkönyvi kivonaton értesítést kap:

1) Nagy Attila Gyula polgármester

2) Dr. Borbás Zsuzsanna jegyző

3) Fáncsik Judit pénzügyi-gazdálkodási csoportvezető

4) Irattár

**2.)Napirend**

**Tűzoltó autó használatba adása**

Előadó: Nagy Attila Gyula polgármester

*(az előterjesztés a jegyzőkönyv 4. számú melléklete)*

Nagy Attila Gyula polgármester: 2018. őszén a testület tűzoltó autó vásárlásáról döntött, 3,5 millió Ft összegben. A járművet megvásárolták, ez az önkormányzat tulajdonában van. A tűzoltó egyesület pályázatot szeretne benyújtani. A benyújtás feltétele többek között az, hogy a jármű hivatalosan az egyesület használatában legyen. A használatba adáshoz a testület döntése szükséges. A döntés meghozatalával az autó továbbra is az önkormányzat tulajdonában maradna.

Dr. Borbás Zsuzsanna jegyző: a pályázatot a jármű műszaki állapotának javítására – gumiabroncsok beszerzésére – nyújtanák be.

Dudás János PÜB elnök: a jelentős fenntartási költségek a használatba adót terhelik. Az egyesületnek saját pénzeszköze nem sok van. Ha a fenntartási, működési költségek részbeni biztosításához - a pályázati támogatás által - hozzá tudnak jutni, mindenképp támogatja a használatba adási szerződés-tervezet elfogadását. Erre a fajta együttműködésre – mellyel kiválthatók bizonyos kiadások – a jövőben is törekedjenek. Jó lenne, ha az egyesület „jó gazda” módjára vigyázna az átadott járműre.

Nagy Attila Gyula polgármester: egyetért az elmondottakkal. Az egyesület személyi összetételében az elmúlt időszakban változás történt. Az egyesület működésére, a fenntartási költségek biztosítására az önkormányzat költségvetésében különítettek el egy keretet. Az egyesület nem rendelkezett olyan személyi feltételekkel, ami biztosította volna, hogy önállóan működő, pl. pályázatok megírását, elszámolását stb. végző szervezet lehetett volna. A személyi változásokkal reméli, ez a helyzet megváltozik. A munka új lendületet kapott. Nagy Béla lett az új elnök. Ő és az előző elnök, Zsiros Tibor – tudomása szerint – nagyon jól együtt tud működni, dolgozni. Az egyesület el kezdett újra pályázni. Ő afelé terelné őket, hogy önállóan működő, prosperáló szervezet legyenek, akik a többi települési civil szervezethez hasonlóan tudnának többek között a helyi rendelet szerinti támogatásra is pályázni.

Kérdés, észrevétel van-e? Amennyiben nincs, úgy javasolja a határozati javaslatban foglaltak elfogadását, melyet szavazásra bocsát.

A Képviselőtestület 5 igen szavazattal a javaslattal egyetért és az alábbi határozatot hozza:

**134/2019. (VIII.14.)önkormányzati határozat**

**Tárgy:** Tűzoltó autó használatba adása

**H A T Á R O Z A T**

1. Üllés Nagyközségi Önkormányzat Képviselő-testülete hozzájárul ahhoz, hogy az Üllés Nagyközségi Önkormányzat tulajdonában lévő NDL-031 forgalmi rendszámú STEYER 791. 210 L35/4x4 típusú tűzoltóautót a határozat mellékletét képező használatba vételi szerződés alapján használatba adja az Üllés Nagyközségi Önkéntes Tűzoltó Egyesület részére.

2. A Képviselő-testület felhatalmazza Nagy Attila Gyula polgármestert arra, hogy a használatba vételi szerződést aláírja.

**Határidő:** azonnal

**Felelős:** Nagy Attila Gyula polgármester

Dr. Borbás Zsuzsanna jegyző

Erről jegyzőkönyvi kivonaton értesítést kap:

1. Nagy Attila Gyula polgármester

2. dr. Borbás Zsuzsanna jegyző

3. Czékus Péter műszaki ügyintéző

4. Fáncsik Judit pénzügyi-gazdálkodási csoportvezető

5. Irattár.

Nagy Attila Gyula polgármester: kérdés, észrevétel a nyílt ülés keretében van-e?

Amennyiben nincs, úgy az elkövetkezendő témákra figyelemmel zárt ülés megtartását javasolja, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**135/2019. (VIII.14.)önkormányzati határozat**

**Tárgy:** Zárt ülés elrendelése

**H A T Á R O Z A T**

Üllés Nagyközségi Önkormányzat Képviselőtestülete - figyelemmel Magyarország helyi önkormányzatairól szóló 2011. évi CLXXXIX. törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1.)Nagy Attila Gyula polgármester

2.) Dr. Borbás Zsuzsanna jegyző

3.)Irattár

Nagy Attila Gyula polgármester: megköszöni a részvételt, a nyílt ülést 9 óra 12 perckor bezárja és a nyílt ülést berekeszti.

K.m.f.

Nagy Attila Gyula Dr. Borbás Zsuzsanna

polgármester jegyző